भारतीय क्रिकेट टीम ऑस्ट्रेलिया पहुंची  
तीन सबसे अनुभवी खिलाड़ी-सचिन तेंदुलकर, राहुल द्रविड़ और वीवीएस लक्ष्मण सहित कुल सात खिलाड़ी गत बुधवार को ही ऑस्ट्रेलिया पहुंच गए थे।
टेस्ट श्रृंखला खेलने के लिए भारतीय क्रिकेट टीम मंगलवार को ऑस्ट्रेलिया पहुंच गई। सिंगापुर के रास्ते मेलबर्न पहुंचने के बाद टीम ने विश्राम किया और फिर राजधानी कैनबरा के लिए रवाना हो गई, जहां उसे दो अभ्यास मैच खेलने हैं।  टेस्ट टीम के तीन सबसे अनुभवी खिलाड़ी-सचिन तेंदुलकर, राहुल द्रविड़ और वीवीएस लक्ष्मण सहित कुल सात खिलाड़ी गत बुधवार को ही ऑस्ट्रेलिया पहुंच गए थे। ये खिलाड़ी यहां के माहौल में खुद को ढालने के लिए निर्धारित कार्यक्रम से पहले ही रवाना हुए थे।  सचिन, द्रविड़ और लक्ष्मण के अलावा तेज गेंदबाज इशांत शर्मा, उमेश यादव, विकेटकीपर बल्लेबाज ऋद्धिमान साहा और युवा स्पिनर प्रज्ञान ओझा गुरुवार को ही मेलबर्न पहुंच चुके थे।  कप्तान महेंद्र सिंह धौनी सहित बाकी खिलाड़ी सोमवार को रवाना हुए। आस्ट्रेलिया के लिए उड़ान भरने से पहले धौनी ने कहा, "हमारी टीम आस्ट्रेलिया को उसी के घर में हराने के लिए तैयार है।"  भारतीय टीम का आस्ट्रेलिया दौरा 26 दिसम्बर से शुरू होगा। इसके अंतर्गत दोनों टीमों के बीच चार टेस्ट मैचों की श्रृंखला, दो ट्वेंटी-20 मुकाबले खेले जाएंगे।   इसके अलावा भारत और आस्ट्रेलिया की टीम एक त्रिकोणीय एकदिवसीय श्रृंखला में भी हिस्सा लेगी, जिसमें श्रीलंका तीसरी टीम होगी। टेस्ट श्रृंखला से पहले भारतीय टीम दो अभ्यास मैच भी खेलेगी।